Ramaphosa-termyn ‘rampspoedig’, ‘net rassekaart’ kan ANC redDA-leier John Steenhuisen (Foto: @ParliamentofRSA/Twitter) Cyril Ramaphosa se termyn as president was “rampspoedig” vir die land en slegs die “rassekaart” sal die ANC in 2024 kan red. Opposisiepartye het Dinsdag tydens die debat oor die staatsrede behoorlik onder Ramaphosa ingeklim. John Steenhuisen, DA-leier, het gesê Ramaphosa het voorheen na oudpres. Jacob Zuma se termyn as “nege vermorste jare” verwys. “Meneer die president, jy is skuldig aan iets selfs erger as waarvan u Zuma eens beskuldig het, naamlik vyf rampspoedige jare. Wat onder Zuma gebeur het, was ŉ tragedie. Maar wat onder jou gebeur het, was ŉ klug. Die ‘nuwe dagbreek’ was ŉ valse dagbreek. Ramaforie was ŉ dwaling.” Steenhuisen het aan Ramaphosa gesê dat verlede week se staatsrede sy laaste kans was om die land op ŉ “fundamenteel ander en beter pad te neem”. “ŉ Moedige leier wat werklik vir hierdie nasie omgee, sou die verstand en die hart gehad het om te erken dat sy party verkeerd is en dat dit tyd is om die Rubicon oor te steek en die teenoorgestelde van sosialisme te omhels. “Pres. Ramaphosa kon nie die Rubicon oorsteek nie. In plaas daarvan om ons oor die Rubicon te lei, het Ramaphosa ons aangesê om om te draai. Om dieselfde mislukte ANC-benadering van staatsbeheer te verdubbel wat die krisis in die eerste plek geskep het. “Te swak, te besluiteloos en te lafhartig om die kaders, die gekompromitteerdes en die gevestigde belange aan te pak in die politieke party wat hy lei, het hy sy rug gedraai op die Rubicon, op ons, en op die enigste pad wat hierdie land kan red. Dit is nou baie duidelik dat Ramaphosa misluk het.” ‘Rassekaart al wat ANC kan red in 2024’ Pieter Groenewald, VF Plus-leier (Foto: @ParliamentofRSA/Twitter) Die ANC gaan die rassekaart ywerig gebruik om hom te probeer red in volgende jaar se verkiesing, het dr. Pieter Groenewald, VF Plus-leier, in sy reaksie gesê. “Dit is die enigste troef wat die regering nog het. Al sy ander kaarte getuig van mislukking.” Groenewald het Ramaphosa ook gekap oor swart ekonomiese bemagtiging en regstellende aksie wat “institusionele rassisme” vergestalt. Rakende die kragkrisis en die nuwe pos van minister van elektrisiteit, het Groenewald gesê “dit herinner aan die vraag oor hoeveel mense nodig is om ŉ gloeilamp in te draai”. “Die krisis is die ANC se eie maaksel en deur te volhard met alles wat die krisis veroorsaak het, soos SEB, wys dat die regering nie werklik bereid is om die probleem op te los nie. “Soos met die kragkrisis, is misdaad ook buite beheer sonder dat dit lyk of daar enige plan of oplossing van regeringskant is. “Nog ŉ probleem in die land is die voorgenome Onteieningswet wat niks anders is nie as om onteienings sonder vergoeding moontlik te maak.” Eindelik maak al die probleme in Suid-Afrika dit duidelik dat daar geen oplossing sal wees solank as wat die ANC regeer nie, het Groenewald gesê. “Diegene wat die oorsaak van ŉ probleem is, kan nie ook die persone wees wat dit oplos nie. Die enigste uitweg is om in 2024 ontslae te raak van die ANC as regering. Dan kan daar begin word met die herbou van die land.”